《畬田词五首》
宋代·王禹偁

上雒郡南六百里，属邑有丰阳、上津，皆深山穷谷，不通辙迹。其民刀耕火种，大抵先斫山田，虽悬崖绝岭，树木尽仆，俟其干且燥，乃行火焉。火尚炽，即以种播之。然后酿黍稷，烹鸡豚，先约曰：“某家某日，有事于畬田。”虽数百里如期而至，锄斧随焉。至则行酒啖炙，鼓噪而作，盖剧而掩其土也。掩毕则生，不复耘矣。援桴者有勉励督课之语，若歌曲然。且其俗更互力田，人人自勉。仆爱其有义，作《畬田词》五首，以侑其气。亦欲采诗官闻之，传于执政者，苟择良二千石暨贤百里，使化天下之民如斯民之义，庶乎污莱尽辟矣。其词俚，欲山甿之易晓也。

大家齐力斫孱颜，耳听田歌手莫闲。
各愿种成千百索，豆萁禾穗满青山。

杀尽鸡豚唤劚畬，由来递互作生涯。
莫言火种无多利，树种明年似乱麻。

数声猎猎酒醺醺，斫上高山乱入云。
自种自收还自足，不知尧舜是吾君。

北山种了种南山，相助刀耕岂有偏？
愿得人间皆似我，也应四海少荒田。

畬田鼓笛乐熙熙，空有歌声未有词。
从此商於为故事，满山皆唱舍人诗。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。